ສານມຽນມາປະຕິເສດການຂໍ ອຸທອນ ຂອງທ່ານນາງຊູຈີ
ສານພິເສດຂອງມຽນມາ ປະຕິເສດ ຕໍ່ການຂໍອຸທອນ ຂອງຜູ້ນຳປະຊາທິປະໄຕ ທີ່ຢາກໃຫ້ຮື້ຟື້ນຖານະ ພັກຂອງທ່ານນາງ
ສານອຸທອນພິເສດຂອງມຽນມາໄດ້ປະຕິເສດຕໍ່ການຂໍອຸທອນ ຂອງຜູ້ນຳປະຊາທິປະໄຕໃນມຽນມາ ທ່ານນາງອອງຊານຊູຈີ ເພື່ອຢາກໃຫ້ຄືນຖານະເດີມແກ່ພັກການເມືອງຂອງທ່ານນາງ ຫຼັງຈາກພັກດັ່ງກ່າວໄດ້ຖືກຍຸບໃນປີກາຍຍ້ອນໄດ້ປະຕິເສດບໍ່ ຍອມຈົດທະບຽນເຂົ້າຮ່ວມການເລືອກຕັ້ງແຫ່ງຊາດ ສານທີ່ນະຄອນຫຼວງເນປີດໍໄດ້ຕັດສິນໃນວັນສຸກມື້ນີ້ວ່າ ພັກ ສັນນິບາດແຫ່ງຊາດເພື່ອປະຊາທິປະໄຕ ຍັງຈະສືບຕໍ່ເປັນອົງ ການຈັດຕັ້ງທີ່ທາງການຫ້າມ ຍ້ອນບໍ່ໄດ້ໄປຈົດທະບຽນ ໃນ ການປ່ອນບັດເລືອກຕັ້ງເມື່ອວັນທີ 7 ພະຈິກປີກາຍ ພັກສັນນິບາດແຫ່ງຊາດເພື່ອປະຊາທິປະໄຕ ບໍ່ໄດ້ເຂົ້າຮ່ວມການເລືອກຕັ້ງຍ້ອນອັນທີ່ພັກ ດັ່ງກ່າວເອີ້ນວ່າ ລະບຽບການທີ່ບໍ່ຖືກຕ້ອງແລະບໍ່ເປັນທຳທີ່ໄດ້ຫ້າມບໍ່ໃຫ້ສະມາຊິກຂອງ ພັກຈຳນວນຫຼາຍຮ້ອຍຄົນທີ່ຖືກຄຸມຂັງຢູ່ນັ້ນ ສະມັກເອົາບ່ອນນັ່ງຢູ່ໃນສະພາແຫ່ງຊາດໄດ້ ພັກສັນນິບາດແຫ່ງຊາດເພື່ອປະຊາທິປະໄຕ ໄດ້ຮັບໄຊຊະນະຢ່າງຖ້ວມລົ້ນໃນການເລືອກ ຕັ້ງປີ 1990 ແຕ່ອຳນາດການປົກຄອງທະຫານ ບໍ່ຍອມຮັບຮູ້ ຜົນຂອງການເລືອກຕັ້ງດັ່ງ ກ່າວ ສະພາແຫ່ງຊາດຊຸດໃໝ່ ທີ່ຄອບງຳໂດຍພວກທະຫານຂອງມຽນມາ ຈະເປີດສະໄໝປະຊຸມ ຮອບປະຖົມມະເລີກໃນມື້ວັນຈັນຈະມານີ້